Ukraina uues valitsuses, mida hakkab juhtima peaminister Oleksi Gontšaruk, jätkab kaks senist ministrit.
Ukraina ülemraada uus koosseis pidas neljapäeval avaistungi, kinnitades ametisse president Volodõmõr Zelenski kandidaadid peaministri, välisministri ja kaitseministri kohale kui ka valitsuse tervikuna.
Gontšaruk vahetab peaministriametis välja endise presidendi Petro Porošenko ametisse nimetatud Volodõmõr Groismani. Vadõm Prõstaiko saab Pavlo Klimkini asemel välisministriks ja Andri Zahhorodnjuk võtab Stepan Poltorakilt üle kaitseministeeriumi juhtimise.
Groismani valitsuse liikmetest säilitasid oma ametikoha vaid siseminister Arsen Avakov ja rahandusminister Oksana Markarova.
Raada kiitis neljapäeva õhtul heaks ka Zelenski määruse Ivan Bakanovi nimetamisest julgeolekuteenistuse SBU juhiks ja reede hommikul samasuguse määruse Ruslan Rjabošapka määramisest peaprokuröriks.
Mäekõrgune võit 21. juuli parlamendivalimistel andis Zelenskõi erakonnale Rahva teener 424-kohalises parlamendis 254 saadikukohaga absoluutse enamuse ja võimaldab presidendil asuda oma plaane suurema vastuseisuta ellu viima.
"See on erakordne võimalus ja erakordne vastutus," kirjutas investeerimisfirma Dragon Capital juht Sergi Fursa oma blogis. "Parlament võib kas kiirendada struktuurseid muutusi ja ümberkorraldusi riigis või takerduda populismi ja mitte midagi muuta," lisas ta.
Venemeelsel Opositsiooniplatvormil on ülemraadas 43, ekspeaminister Julia Tõmošenko Batkivštšõnal (Isamaa) 26, Porošenko Euroopa Solidaarsusel 25 ja rokkmuusik Svjatoslav Vakartšuki erakonnal Hääl 20 saadikukohta.
Toimetaja: Laur Viirand
Allikas: BNS